Ai 10 di
Setembar e je rivade insom la cussì clamade “indipendence
controlade” supervisionade dal Grup di vuide internazionâl (ISG) e
il Cossovo al è deventât, almancul dal pont di viste formâl, un
stât ad in plen indipendent. Par cetancj osservatôrs locâi e
internazionâi, dut câs, la situazion no cambiarà plui di tant. La
pôre plui gruesse e je chê leade ae evoluzion dai rapuarts cu la
minorance serbe concentrade inte aree dongje de citât di Mitrovica.
Pal prin ministri cossovan Hashim Thaçi no dome no si previôt che
cheste aree a maiorance serbe e puedi dâsi dongje cu la Serbie, ma
nancje nissune forme particolâr di autonomie. Thaçi al à ancje
indreçât un apel ae comunitât internazionâl par che e fasi
pressions su la Serbie par che e finissi di poiâ lis azions de
popolazion e dai aministradôrs di cheste aree che no ricognossin lis
istituzions cossovanis e a van dilunc a guviernâsi di bessôi.
Intant però il comissari pal slargjament de UE, Stefan Fuele, al à
sigurât la Serbie che par jentrâ inte Union no i si domande di
ricognossi il Cossovo tant che stât indipendent, ma dome di cirî di
normalizâ i siei rapuarts cu la sô ex provincie.
Font:
Balkan Insight, 05 e 13/09/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn als_Latn